<classify> Vijana hao wa Hans van Pluijm na Charles Boniface Mkwasa, wanashuka dimbani wakitoka kuifunga Coastal Union mabao 8-0 katikati ya wiki hii na kujiwekea historia ya kufunga ya kuwa timu iliyoshinda mechi moja kwa mabao mengi katika msimu huu wa 201415 unaoelekea ukingoni.Yenyewe Mbeya City yenye makazi yake jijini Mbeya, katika mchezo wake dhidi ya Azam FC katikati ya wiki, ililazimishwa sare ya bao 1-1 kwenye Uwanja wa Azam Complex, Chamazi na leo ita kuwa Uwanja wa Taifa, kusaka pointi tatu za kuiweka pazuri zaidi kuliko ilivyo sasa.Aidha, Yanga na Mbeya City zinakutana kwa mara ya pili, baada ya mzunguko wa kwanza kukutana kwenye Uwanja wa Sokoine jijini Mbeya na Yanga kuondoka na ushindi wa mabao 3-1.Mbeya City ni timu ya pili kwenye msimamo wa ligi ikiwa inaongoza kwa sare 10 baada ya ndugu zao, Tanzania Prisons kuongoza kwa sare 11 kabla ya michezo ya jana.Wakati Yanga ikiongoza kwa pointi 43, Mbeya City wana pointi 25 wakiwa katika nafasi ya nane, lakini timu hiyo ya Mbeya ikiwa mbele kwa kucheza michezo 21 huku Yanga wakicheza 20.Timu zote mbili zimelenga kushinda mchezo wa leo ili kuendelea kujiweka katika nafasi nzuri. Mbeya City ambao walianza vibaya msimu huu, kwa sasa wako vizuri na waliwabana mabingwa watetezi Azam FC kwenye uwanja wao wa nyumbani kwani wamekuwa wakionesha hamu ya kutaka ushindi.Itaingia Uwanja wa Taifa ikipania kushinda, lakini itakuwa na kazi ngumu dhidi ya Yanga iliyo katika kiwango bora kwa sasa huku wachezaji wake wa safu ya ushambuliaji Simon Msuva, Amisi Tambwe, Mrisho Ngassa, Haruna Niyonzima wakiwa katika viwango vyao vya ubora.Katika kiungo, Salum Telela na Said Juma Makapu wako vizuri, sawa na safu yao ya ulinzi chini ya nahodha Nadir Haroub na kipa wao, Ally Mustapha Barthez, hivyo Mbeya City ambayo msimu uliopita iliingia ligi kwa kishindo na kumaliza nafasi ya tatu, itabidi ifanye kazi ya ziada kutokana na pointi Taifa leo.Mchezo wa leo utakuwa na umuhimu mkubwa kwa Yanga ambao wanatarajia kucheza mechi ya kimataifa ya Kombe la Shirikisho mwishoni mwa wiki ijayo dhidi ya Etoile Sportive du Sahel ya Tunisia kwenye Uwanja wa Taifa.Mechi nyingine itakayochezwa leo ni Stand United wakiwakaribisha maafande wa Polisi Morogoro kwenye Uwanja wa Kambarage mjini Shinyanga. Katika mchezo wa kwanza, timu hizo zilitoka sare ya bila kufungana kwenye Uwanja wa Jamhuri mkoani Morogoro.Polisi Morogoro ambao walianza vizuri Ligi Kuu, kwa sasa hawako katika hali nzuri, hadi kusababisha aliyekuwa kocha wake, Mohamed Rishard Adolf kutimuliwa.Ni timu ambayo iko katika hatari ya kushuka daraja kwani inashika nafasi ya 13 ikiwa na pointi 21 wakati Stand United inashika nafasi ya 10 ikiwa na pointi 24, nayo ikiwa haina uhakika wa kubaki Ligi Kuu.  <topic>: MICHEZO 